36 האסטרטגיות

"36 האסטרטגיות" הוא חיבור סיני אשר מתאר סדרת אסטרטגיות (או "תכסיסים") לשימוש בפוליטיקה, מלחמה ובחיים האזרחיים. החיבור כנראה נכתב במאה החמישית או השישית לספירה, ועובד לכדי ספר בזמן שושלות מינג וצ'ינג. זהו ספר מלחמה המבוסס על חשיבה צבאית מימי סין העתיקה וניסיון מלחמתי עשיר.

36 האסטרטגיות מחולקות לשישה מקבצים של שש אסטרטגיות בכל מקבץ, כאשר שלושת המקבצים הראשונים כוללים אסטרטגיות לשימוש במצבים בהם היריב נמצא בעמדת נחיתות, ואילו שלושת המקבצים האחרונים - למצבים בהם המשתמש באסטרטגיות נמצא במצב נחיתות.

כבר שנים רבות שהשפעותיו של חיבור זה חורגות מהתחום הצבאי, והאסטרטגיות שבו נמצאות בשימוש נרחב בתחומי הכלכלה, הדיפלומטיה ועוד.

 תוכן 
חיבור זה מסודר על-פי שם האסטרטגיה ומחולק לשישה מקבצים: אסטרטגיות ניצחון, אסטרטגיות התמודדות עם אויב, אסטרטגיות התקפה, אסטרטגיות בתנאי אי-ודאות, אסטרטגיות משולבות ואסטרטגיות במצבי הפסד. בשלושת המקבצים הראשונים משתמשים כשנמצאים במצב עדיפות על האויב, ובשלושת המקבצים האחרונות משתמשים כשנמצאים במצב נחיתות מול האויב. לאחר כל שם של אסטרטגיה ישנו הסבר קצר לפי פילוסופיית ה"אי צ'ינג". לאחר ההסבר לרוב מובאות דוגמאות מקרבות של מצביאים סיניים מפורסמים מלפני מתקופת שושלת סונג.

 המקבץ הראשון: אסטרטגיות ניצחון (胜战计, Shèng zhàn jì) 
 האסטרטגיה הראשונה: הטעה את השמיים וחצה את הים (瞒天过海, Mán tiān guò hǎi) 
"לחצות את הים לאור יום בלי שהשמיים יידעו על כך." מתאר שקר ורמאות גדולה כדי להשיג את המטרה ללא שום עכבות. באסטרטגיה זו מסתירים את הכוונות האמיתיות בעזרת שקרים ומעשי רמאות נשנים כדי להטעות את היריב ולגרום לו להירגע ולהוריד כוננות. לאחר מכן, כשהיריב לא מצפה לזה, יציאה לפעולת פתע תשיג את המטרה.

דוגמה לשימוש באסטרטגיה: נדמיין בסיס אויב מוקף גדר עם חיישנים, ובחוץ יש חיילים שרוצים לתקוף אותו. אם הם ינסו לחתוך את הגדר ולהיכנס - תופעל התראה ויוקפצו חיילי האויב למקום. במקום זאת, החיילים נוגעים בגדר בנקודה מסוימת ונסוגים לאחור. חיילי האויב מוקפצים למקום, רואים שאין כלום וחוזרים לשגרה. כך עושים שוב ושוב עד שחיילי האויב בבסיס מתרגלים להתראה בנקודה הזאת ולכך שזו תמיד התראת שווא, וכבר לא מגיעים לנקודה באותה המהירות כמו בהתחלה. כאשר מגיע זמן התקיפה האמיתי לחיילים התוקפים יש מספיק זמן להיכנס לבסיס ולהתארגן עד שחיילי האויב מגיעים בשאננות.

 האסטרטגיה השנייה: הטל מצור על מדינת וֵיי והצל את ג'ואו (围魏救赵, Wéi Wèi jiù Zhào) 
האסטרטגיה מדברת על הטלת מצור על עיר הבירה של מדינת וֵיי (魏)  כדי לשחרר את מדינת ג'ואו. כיום הכוונה היא לטקטיקת התקפה על עורף האויב כדי לכפות עליו לסגת.

הרציונל של האסטרטגיה הזאת היא שעדיף לפצל את האויב מאשר להתמקד באויב מאוחד, ושעדיף להכות את האויב בחוליה החלשה שלו מאשר להתקיף אויב חזק. התקפה על אויב מאוחד פחות אפקטיבית מאשר לנסות קודם לפזרו ולאחר מכן להתקיפו.

המונח מתייחס לכך שכאשר האויב חזק, כדאי להימנע מהתקפה ישירה ולהשתמש בטקטיקות עקיפות כדי לפזר את כוחותיו. לאחר מכן, יש לתקוף את החלקים החלשים של האויב כדי להביא אותו למצב של תבוסה.

 האסטרטגיה השלישית: הרוג עם סכין מושאלת (借刀杀人, Jiè dāo shā rén) 
אסטרטגיה זו מתארת מצב שבו לא פועלים ישירות, אלא משתמשים בצד שלישי על מנת לפגוע באויב. ניתן אף לנצל סכסוכים פנימיים של האויב כדי לגרום לו להחליש את עצמו מבפנים, מבלי שנצטרך להפעיל כוח בעצמנו.

 האסטרטגיה הרביעית: חכה ברוגע שהאויב יתיש עצמו (以逸待劳, Yǐ yì dài láo) 
באסטרטגיה זו לא יוצאים להתקפה מיידית, אלא מחכים בסבלנות לאויב שמגיע ממרחקים ארוכים ומתעייף בדרך. הרעיון הוא לעודד את האויב להשקיע מאמצים וכוחות בפעולות שווא, בזמן שאנחנו מנצלים את הזמן לאגור כוחות ולהתחזק.

 האסטרטגיה החמישית: בזוז בית בוער (趁火打劫, Chèn huǒ dǎ jié) 
תקוף את האויב כאשר הוא ניצב בפני בעיות פנים, כמו בצורת, פשיעה, מרידות פנימיות, וכדומה, כי אז הוא במצב החלש ביותר שלו, ואינו ערוך להתמודדות מול אויב חיצוני. כיום, הביטוי מתאר את הרעיון של ניצול בעיות של אחרים על מנת להפיק מכך תועלת.

 האסטרטגיה השישית: הרעש במזרח ותקוף במערב (声东击西, Shēng dōng jī xī) 
באסטרטגיה זו מנצלים את אלמנט ההפתעה. גורמים לריכוז כוחות האויב במקום מסוים ואז תוקפים אותו במקום מוגן פחות.

 המקבץ השני: אסטרטגיות התמודדות עם אויב (敌站计, Dí zhàn jì) 
 האסטרטגיה השביעית: צור יש מאין (无中生有, Wú zhōng shēng yǒu) 
הכוונה באסטרטגיה זו היא לשקר במצח נחושה ולומר שיש משהו שאין (או בכלל אינו קיים), וכן להפך.

 האסטרטגיה השמינית: תקן בגלוי את המעבר הראשי, עבור בסתר במעבר צדדי (明修栈道，暗度陈仓, Míng xiū zhàn dào, àn dù Chéncāng) 
באסטרטגיה זו אנו מטעים את האויב לחשוב שנפעל בעזרת אסטרטגיה גלויה שתיקח זמן רב, כאשר בפועל בכוונתנו להשתמש נגדם באסטרטגיה אחרת. זוהי הרחבה של האסטרטגיה השישית, רק שכאן לא מפיצים מידע מטעה כדי לבלבל את האויב אלא גם עושים פעולות פיזיות בשטח על מנת לחזק את ההטעיה. על הפעולות הפיזיות שעושים להיראות בקלות לאויב כדי למשוך את תשומת ליבו ולגרום לו להאמין שמטרת הפעולות היא מה שהוא חושב כדי להימנע מחשד.

 האסטרטגיה התשיעית: עמוד מעבר לנהר וצפה באש (隔岸观火, Gé àn guān huǒ) 
באסטרטגיה זו דוחים את הכניסה לשדה הקרב עד ששאר הצדדים מתעייפים כתוצאה ממאבקים אלו באלו, ורק אז נכנסים לפעולה כנגד האויב המותש.

 האסטרטגיה העשירית: החבא סכין מאחורי חיוך (笑里藏刀, Xiào lǐ cáng dāo) 
התחבב על האויב, ופעל נגדו לאחר שזכית באמונו.

 האסטרטגיה האחת-עשרה: הקרב את השזיף כדי למלט את האפרסק (李代桃僵, Lǐ dài táo jiāng) 
באסטרטגיה זו אדם אחד סופג את ההשלכות כדי למלט את השאר ("להאשים את הש"ג"). כדי לשמר אינטרסים ארוכי-טווח מקריבים אינטרסים קצרי-טווח.

 האסטרטגיה השתים-עשרה: נצל הזדמנות לגנוב כבש (顺手牵羊, Shùn shǒu qiān yáng) 
בזמן ביצוע התוכניות, יש להיות גמישים מספיק כדי לנצל כל הזדמנות שנקרית בדרך, קטנה ככל שתהיה, ולהשיג כל יתרון שניתן, קטן ככל שיהיה.

 המקבץ השלישי: אסטרטגיות התקפה (攻战计, Gōng zhàn jì) 
 האסטרטגיה השלוש-עשרה: נענע את העשב כדי להפחיד את הנחש (打草惊蛇, Dǎ cǎo jīng shé) 
עשה משהו לא מכוון ("נענע את העשב") שמטרתו לגרום לאויב להגיב ("להפחיד את הנחש"), כדי לגרום לו להסגיר את כוונתיו ומיקומו. עשה משהו לא רגיל, לא צפוי ומשונה כדי לבלבל את האויב ולגרום לו לחשוד, אך יש לשים לב שצעד נמהר מדי עלול להסגיר את מיקומך או כוונותיך לאויב.

 האסטרטגיה הארבע-עשרה: לווה גופה והחזר את נשמתה (借尸还魂, Jiè shī huán hún) 
קח מוסד, טכנולוגיה, שיטה או אפילו אידאולוגיה שנשכחה או שננטשה, והתאם אותה לצרכיך.

 האסטרטגיה החמש-עשרה: פתה נמר לעזוב את ההר (调虎离山, Diào hǔ lí shān) 
אל תתקוף באופן ישיר יריב שנמצא בעמדה עדיפה. במקום זאת, פתה אותו לעבור למקום אחר ובכך להיפרד ממקור הכוח שלו.

 האסטרטגיה השש-עשרה: הרוצה ללכוד משחרר בכוונה (欲擒故纵, Yù qín gù zòng) 
טרף שאין לו היכן לסגת יכול ביאושו לפתוח בתקיפה אחרונה בשארית כוחותיו. כדי למנוע זאת, תן לאויב להאמין שעוד יש לו סיכוי. כך רצונו להילחם יפגע על ידי רצונו להימלט.

 האסטרטגיה השבע-עשרה: זרוק לבנה כדי למשוך אבן ירקן (抛砖引玉, Pāo zhuān yǐn yù) 
פתה את האויב להאמין שהוא יכול להרוויח משהו או לגרום לו להגיב לפעולות שלך. "זרוק לבנה" (דבר לא יקר) כדי להשיג בתמורה "אבן ירקן" (דבר יקר).

 האסטרטגיה השמונה-עשרה: לכד את המנהיג כדי ללכוד את האויב (擒贼擒王, Qín zéi qín wáng) 
אם האויב חזק אך נאמנותו למנהיגו היא אך ורק מטעמים שאינם אידאולוגים (כגון כסף או איומים) - יש לשים את המנהיג למטרה, כי נפילת המנהיג תגרור את פיזור צבא האויב או הצטרפותו לצד שלנו. אולם, יש להיזהר מצבא האויב הנאמן למנהיגו מתוך אידאולוגיה, שכן הוא עלול לנסות לנקום את מותו.

 המקבץ הרביעי: אסטרטגיות מעורבות (混战计, Hùnzhàn jì) 
 האסטרטגיה התשע-עשרה: הוצא את עצי הבעירה תחת הסיר (釜底抽薪, Fǔ dǐ chōu xīn) 
הוצאת עצי הבעירה שבוערים מתחת לסיר מסמלים פתרון בעיה מהיסוד. במקום להילחם ישירות באויב, יש למקד את המאמצים ביכולתו להילחם. מזכיר את הביטוי "למשוך את השטיח מתחת לרגליים".

 האסטרטגיה העשרים: תפוס דג במים עכורים (浑水摸鱼, Hùn shuǐ mō yú) 
נצל זמן של בלבול וכאוס על מנת להשיג רווח שהיה קשה להשיגו בנסיבות אחרות. אם אין מצב של בלבול וכאוס - צור מצב שכזה.

 האסטרטגיה העשרים ואחת: השל את קליפת הציקדה (金蝉脱壳, Jīn chán tuō qiào) 
כחלק ממחזור החיים של הציקדה היא משילה את הקליפה שלה. זה מסמל בריחה באמצעות תכסיס.

הרעיון הוא לשמור על מצג שבו מערך הכוחות נשאר כפי שהיה, ובזמן שהאויב עוד חושב מה לעשות - העבר את הכוח העיקרי למקום אחר ("השל את הקליפה").

 האסטרטגיה העשרים ושתיים: סגור את הדלת ולכוד גנב (关门捉贼, Guān mén zhuō zéi) 
ה"גנבים" המוזכרים באסטרטגיה זו הן יחידות קטנות המתחמחות בהתקפות הדורשות התגנבות, פועלות בחשאי ובצורות בלתי צפויות. יחידות אלה לרוב קטנות, בעלות כוח הרסני, ויודעות לנצל היטב חוסר מוכנות בצד השני. האסטרטגיה לטיפול ב"גנבים" כאלה היא ניתוק נתיב המילוט שלהם ("לסגור את הדלת") ואז השמדתם. כמובן, אסטרטגיה זו לא מוגבלת רק כנגד יחידות קטנות אלא ניתן להשתמש בה גם כנגד הכח העיקרי של האויב.

 האסטרטגיה העשרים ושלוש: התחבר לרחוק ותקוף קרוב (远交近攻, Yuǎn jiāo jìn gōng) 
כרות בריתות עם מדינות רחוקות ממך מבחינה גאוגרפית ותקוף מדינות קרובות אליך. שינוע ציוד, חיילים ואספקה למדינה קרובה קל וזול בהרבה משינועם למדינה רחוקה יותר. כמו כן, סיכויי ההצלחה גבוהים יותר בתקיפת מדינה קרובה.

 האסטרטגיה העשרים וארבע: השתמש במעבר כדי לכבוש את מדינת גְווֹ (假途伐虢, Jiǎ tú fá Guó או 假道伐虢, Jiǎ dào fá Guó) 
בקש מהאויב רשות לעבור בשטחו כדי להגיע למדינה אחרת, ונצל זאת כדי לתקוף ולהשמיד את המדינה שאתה עובר דרכה. כלומר, נצל קודם משאבים של בעל ברית כדי לתקוף אויב משותף, ולאחר השמדת אותו אויב משותף - הפנה את המשאבים האלה כדי לתקוף את אותו בעל הברית שסיפק אותם מלכתחילה.

 המקבץ החמישי: אסטרטגיות מחוברות (并战计, Bìng zhàn jì) 
 האסטרטגיה העשרים וחמש: החלף את קורות התמך (偷梁换柱, Tōu liáng huàn zhù) 
באסטרטגיה זו פועלים במחשכים, מערבבים בין שקר לאמת, בין חומרים באיכות ירודה לחומרים באיכות גבוהה וכדומה, כל זאת על מנת להשיג את היעד בכל דרך אפשרית. דרך החלפת קורות התמך בקורות באיכות ירודה ניתן לגרום להתמוטטות הבניין, דבר המסמל את התמוטטות כוחות האויב.

 האסטרטגיה העשרים ושש: הצבע על עץ התות ונזוף בעץ השיטה (指桑骂槐, Zhǐ sāng mà huái) 
נזוף וקלל אדם מסוים, כאשר הדברים בעצם מכוונים לאדם אחר. באופן זה, האדם המותקף לא יכול להגן על עצמו מבלי להודות בקשר שלו לתוכן הדברים המכוונים נגדו. אסטרטגיה זו משמשת גם במצבים בהם עדיף להימנע מעימות ישיר.

 האסטרטגיה העשרים ושבע: הצטייר כמשוגע אך שמור על קור רוח (假痴不癫, Jiǎ chī bù diān) 
הצטייר בעיני אחרים כחסר יכולות או כמשוגע על מנת לגרום להם להמעיט ביכולות שלך. האויב בעקבות כך עלול להוריד כוננות.

 האסטרטגיה העשרים ושמונה: הסר את הסולם לאחר שעלו לגג (上屋抽梯, Shàng wū chōu tī) 
פתה את האויב להגיע למקום מסוים ואז חתוך לו את אפשרויות הנסיגה. מהלך זה יכריח את האויב להילחם מתוך עמדת נחיתות.

 האסטרטגיה העשרים ותשע: קשט את העץ בפרחים (树上开花, Shù shàng kāi huā) 
קישוט עץ מת בפרחים יכול לתת את התחושה המוטעית שהעץ עדיין חי. בצורה כזאת ניתן לשוות מראה של ערך לדבר חסר ערך ולהפך, וכן לגרום לקושי להבחנה בין אמת לשקר. כך האויב יתקשה בהשגת תמונת מצב מדויקת, ותוכניותיו יפגעו (או יהיו אפקטיביים פחות).

 האסטרטגיה השלושים: הפוך את האורח למארח (反客为主, Fǎn kè wéi zhǔ) 
במקום לשחק תפקיד פסיבי, שחק תפקיד אקטיבי. תחילה עשה את עצמך מקבל את הכללים של הגורמים האחרים, ובהמשך הפוך את היוצרות וקבע את הכללים בעצמך.

 המקבץ השישי: אסטרטגיות תבוסה (败战记, Bài zhàn jì) 
 האסטרטגיה השלושים ואחת: מלכודת יופי (美人计, Měi rén jì) 
השתמש בנערת פיתוי כדי לזרוע כאוס אצל האויב. ניתן לתקוף בצורה זו מטרות שונות:
 המנהיג כמטרה: העברת תשומת הלב של המנהיג לנערת הפיתוי, כך שיזניח את שאר ענייניו.
 קבוצת גברים/חיילים כמטרה: יצירת מתחים וחיכוכים בין הגברים שרוצים להתחרות על תשומת ליבה של נערת הפיתוי.
 קבוצת נשים כמטרה: הופעת נערת פיתוי יכולה לגרום לקנאה, סכסוכים ומזימות שיפגעו בלכידות הקבוצה.

 האסטרטגיה השלושים ושתיים: העיר הריקה (空城计, Kōng chéng jì) 
כאשר האויב חזק יותר ניתן לתת לו את התחושה שאנחנו מתכננים עבורו מלכודת. למשל, כאשר האויב מגיע לתקוף עיר - אם נשאיר לו את העיר פתוחה בצורה כזאת שהיא נראית נטושה, הוא יחשוב שזהו מארב ויתקדם בזהירות גדולה יותר מאשר אם היינו מתעמתים איתו ישירות כשברור לו שאין לנו מספיק כח להתנגד. כמובן, אסטרטגיה זו יכולה לעבוד רק אם משתמשים בה לעיתים מאוד נדירות.

 האסטרטגיה השלושים ושלוש: יצירת פירוד מבפנים (反间计, Fǎn jiàn jì) 
צור פירוד בין כוחות האויב כדי להחליש את כוחו. הפירוד צריך להיות לאו דווקא רק בין הכוחות הלוחמים, אלא אף בין האוכלוסייה, ההנהגה ובעלי הברית של האויב. בזמן שהאויב מתקוטט בינו לבין עצמו קשה לו יותר להתמודד עם מתקפות חיצוניות.

 האסטרטגיה השלושים וארבע: פגיעה עצמית פיזית (苦肉计, Kǔ ròu jì) 
העמדת פני פצוע או נפגע יכולה לגרום לאויב לזלזול ולהורדת כוננות מכיוון שהצד השני כבר לא נתפס כאיום.

 האסטרטגיה השלושים וחמש: שרשור אסטרטגיות (连环计, Lián huán jì) 
אל תטיל את כל יהבך על אסטרטגיה בודדת. כדאי להשתמש במספר אסטרטגיות אחת אחרי השנייה להגברת היעילות, אך גם למקרה שאחת האסטרטגיות נכשלת.

 האסטרטגיה השלושים ושש: נסיגה בעדיפות ראשונה (走为上策, Zǒu wéi shàng cè) 
במצב בו ברור שנדון לכישלון עדיף לסגת ולהתארגן מחדש. במצב שבו מפסידים ישנם שלוש אפשרויות פעולה: כניעה, פשרה או בריחה. כניעה היא תבוסה מלאה, פשרה היא חצי תבוסה, אך בריחה אינה תבוסה. כל עוד אין תבוסה, הרי שעוד ישנו סיכוי להפוך את הקערה ולנצח.

 ראו גם 
 אמנות המלחמה
 לוחמה פסיכולוגית

קטגוריה:אסטרטגיה
קטגוריה:ספרות סינית
קטגוריה:ספרי עיון
קטגוריה:ספרי צבא ומלחמה